b'\n_START_ARTICLE_\nSkrabest\xc3\xa5l\n_START_SECTION_\nVarianter\n_START_PARAGRAPH_\nVed koldn\xc3\xa5lsradering og kobberstik benyttes et tresidet skrabest\xc3\xa5l - en tre\xc3\xa6gget kniv med tilspidset og let buet spids med vinkler p\xc3\xa5 hver 60\xc2\xb0, mens der ofte anvendes en flad en- eller tve\xc3\xa6gget variant ved mezzotinte._NEWLINE_Skrabest\xc3\xa5l f\xc3\xa5s med og uden tr\xc3\xa6h\xc3\xa5ndtag og findes i kombinationen pol\xc3\xa9rst\xc3\xa5l/skrabest\xc3\xa5l, da disse to redskaber gerne bruges i forl\xc3\xa6ngelse af hinanden.\n_START_SECTION_\nAndre eksempler p\xc3\xa5 v\xc3\xa6rkt\xc3\xb8j til dybtryksgrafik\n_START_PARAGRAPH_\nRad\xc3\xa9rn\xc3\xa5l, koldn\xc3\xa5l, pol\xc3\xa9rst\xc3\xa5l, pol\xc3\xa9rpen, roulette, stikkel, gravstik / gravstikke, vuggest\xc3\xa5l, punsel, slibesten.\n_START_SECTION_\nAnvendelse af skrabest\xc3\xa5l\n_START_PARAGRAPH_\nSkrabest\xc3\xa5l har flere anvendelsesformer.\n_START_SECTION_\nKlarg\xc3\xb8ring af trykpladens kanter\n_START_PARAGRAPH_\nTrykpladen klarg\xc3\xb8res med affiling af kanter og hj\xc3\xb8rner, for at det skarpe metal ikke beskadiger papir og filt under trykningen. Efter filingen udj\xc3\xa6vnes grater p\xc3\xa5 pladekanterne med et skabest\xc3\xa5l og evt. pol\xc3\xa9rst\xc3\xa5l. Hav evt. et s\xc3\xa6rskilt skrabest\xc3\xa5l udelukkende til dette form\xc3\xa5l.\n_START_SECTION_\nKoldn\xc3\xa5lsradering\n_START_PARAGRAPH_\nVed koldn\xc3\xa5lsradering raderer man direkte i en plade af kobber eller zink med en koldn\xc3\xa5l, en s\xc3\xa6rlig specialh\xc3\xa6rdet rad\xc3\xa9rn\xc3\xa5l. Det giver linjer med grater som i en plovfure. Graterne holder p\xc3\xa5 trykfarven b\xc3\xa5de i furen og p\xc3\xa5 de omkringliggende volde, hvilket giver linjen i trykket en ulden karakter. Jo dybere koldn\xc3\xa5len har arbejdet sig ned i metallet, des kraftigere fremst\xc3\xa5r graterne og furerne. \xc3\x98nsker man at mindske udtrykket, eller vil man rette op p\xc3\xa5 fejl eller ridser i pladen, kan disse udj\xc3\xa6vnes ved at f\xc3\xb8re skrabest\xc3\xa5let vinkelret henover stregerne, hvorved graterne sk\xc3\xa6res af. Glat efter med pol\xc3\xa9rst\xc3\xa5l._NEWLINE_Ridser kan fjernes eller minimeres ved at skrabe skrabest\xc3\xa5let henover metallet, b\xc3\xa5de p\xc3\xa5 og omkring ridsen. S\xc3\xb8rg for at udhulningen er j\xc3\xa6vn for at undg\xc3\xa5 omr\xc3\xa5der, der utilsigtet kan tage imod trykfarve. For at undg\xc3\xa5, at der opst\xc3\xa5r en gr\xc3\xa5tone i trykket, glattes omr\xc3\xa5det efter med et pol\xc3\xa9rst\xc3\xa5l sammen med smule olie, der mindsker friktionen.\n_START_SECTION_\nKobberstik\n_START_PARAGRAPH_\nKobberstik er en grafisk dybtryksteknik, hvor motivet indgraveres i kobberpladen med stikler med forskellige facetter - form og bredde. Mens stiklen arbejder sig ned i pladen fremkommer der en metalsp\xc3\xa5n, som undervejs bortskrabes med et skrabest\xc3\xa5l.\n_START_SECTION_\nMezzotinte og akvatinte\n_START_PARAGRAPH_\nOverfladen p\xc3\xa5 en kobberplade behandles f\xc3\xb8rst med et vuggest\xc3\xa5l, s\xc3\xa5 der opst\xc3\xa5r en ensartet m\xc3\xb8rk overflade modtagelig for trykfarve. Ved at skrabe skrabest\xc3\xa5let j\xc3\xa6vnt henover pladen og glatte efter med pol\xc3\xa9rst\xc3\xa5l kan man frembringe variationer af lysere farvetoner. Farvetonen afh\xc3\xa6nger af, hvor dybt skrabest\xc3\xa5let er g\xc3\xa5et i metallet, og hvor meget pol\xc3\xa9rst\xc3\xa5let er blevet anvendt. Ved trykplader med akvatinte\xc3\xa6tsning kan man ligeledes lysne farvetonerne.\n_START_SECTION_\nVedligeholdelse\n_START_PARAGRAPH_\nVed brug mister redskabet noget af sin skarphed, og da netop skarpheden er afg\xc3\xb8rende for effekten, sk\xc3\xa6rpes skrabest\xc3\xa5lets vinkler j\xc3\xa6vnligt ved slibning p\xc3\xa5 en finkornet slibesten.'